b'\n_START_ARTICLE_\nAnnukka Ahola\n_START_PARAGRAPH_\nAnnukka Ahola (ent. M\xc3\xa4enp\xc3\xa4\xc3\xa4, s. 4. maaliskuuta 1955) on suomalainen s\xc3\xa4velt\xc3\xa4j\xc3\xa4 ja oopperalaulaja.\n_START_SECTION_\nKoulutus\n_START_PARAGRAPH_\nAhola on opiskellut Sibelius-Akatemiassa solistisella osastolla Jolanda di Maria Petrisin johdolla. H\xc3\xa4n suoritti 1981 laulun diplomin ja laulunopettajan tutkinnon ja on sen j\xc3\xa4lkeen t\xc3\xa4ydent\xc3\xa4nyt lauluopintoja ulkomailla muun muassa Vera R\xc3\xb3zsan, Rita Streichin ja Sylvia Gestyn johdolla sek\xc3\xa4 kotimaassa opettajanaan Ritva Auvinen.\n_START_SECTION_\nLaulajana\n_START_PARAGRAPH_\nAhola voitti Timo Mustakallio -laulukilpailun Savonlinnassa 1979. H\xc3\xa4n on tehnyt oopperarooleja Suomen Kansallisoopperassa, Savonlinnan Oopperajuhlilla, maakuntaoopperoissa ja Ilmajoen Musiikkijuhlilla. H\xc3\xa4n on esiintynyt Radion sinfoniaorkesterin ja useiden kotimaisten kaupunginorkestereiden solistina sek\xc3\xa4 oratoriosolistina._NEWLINE_Ahola on Kirkkonummen oopperayhdistyksen taiteellinen johtaja. H\xc3\xa4n on toiminut laulunopettajana muun muassa Kirkkonummen musiikkiopistossa ja H\xc3\xa4meenlinnan musiikkiopistossa.'